Predkladacia správa

Ústav pre výskum verejnej mienky pri Štatistickom úrade SR v apríli 2001 uskutočnil zisťovanie názorov obyvateľov Slovenska na hospodársku situáciu SR, na finančnú situáciu domácností a spotrebiteľských úmyslov. Išlo o ďalšiu etapu pravidelného prieskumu Spotrebiteľský barometer. Na otázky odpovedalo 1254 respondentov, ktorí reprezentovali populáciu Slovenska od 16 rokov vyššie podľa pohlavia, veku, národnosti, vzdelania, veľkosti obce a kraja. Terénna fáza zberu údajov sa uskutočnila v dňoch 28. marca 2001 až 9. apríla 2001. V súlade s termínovým kalendárom boli výsledky v požadovanej podobe zaslané Generálnemu direktoriátu pre ekonomické a finančné záležitosti (DG ECFIN) Európskej komisie. 

Informatívna správa analyzuje názory obyvateľov na celkovú hospodársku situáciu na Slovensku, na infláciu, nezamestnanosť, možnosti sporenia a väčších nákupov v SR, mapuje očakávania občanov do budúcnosti. Zaoberá sa finančnou situáciou domácností a ich investičnými zámermi. Analyzuje úmysly domácností pri uskutočňovaní väčších nákupov (nábytok, práčka, chladnička) a pri investovaní do stavebných úprav bývania v najbližšom roku. Taktiež sonduje, aké sú plány domácností na kúpu osobného automobilu, na stavbu resp. kúpu domu, chaty, chalupy v najbližších dvoch rokoch. Okrem porovnania s predchádzajúcimi zisteniami obsahuje i komparáciu s výsledkami členských štátov Európskej únie.